<classify> MAKAMU wa Rais, Samia Suluhu Hassan amesema nchi za Afrika bado zinahitaji mageuzi ya kiutawala kwa kuhakikisha masuala la utawala bora na uwajibikaji yanapewa kipaumbele ili kuchochea mabadiliko ya kijamii na kiuchumi barani humo.Akihutubia kwenye Mkutano wa Mwaka 2019 wa viongozi wa nchi za Afrika ujulikanao kama Africa Now Summit, juzi mjini Kampala nchini Uganda, Makamu wa Rais alisema nchi za Afrika bado zinahitaji uongozi wenye mabadiliko utakaochochea ukuaji wa uchumi na kuongeza fursa kwenye nchi hizo.Bado nchi nyingi za Afrika zinakabiliwa na matatizo ya uongozi, rushwa na uchumi usio mzuri haya yote yanaweza kubadilika na kuwa bora zaidi iwapo tu, sisi viongozi tutabadilisha fikra kwenye siasa na kuwa na mtazamo chanya wa utawala bora na uwajibikaji, alisema Samia katika hotuba yake iliyopatikana jijini Dar es Salaam jana.Alisema Afrika yenye neema na uchumi mzuri zaidi ya huu wa sasa inawezekana iwapo serikali ya nchi hizo zitaimarisha utawala wa sheria na kuwainua wanasayansi vijana ili wakue kwa sababu Taifa lolote linategemea nguvu ya kundi hilo.Alisema ipo haja kwa viongozi barani humu kuwekeza kwa watoto na vijana na kuhakikisha watoto wachanga wanaozaliwa wanapata huduma bora za afya kama vile chanjo na lishe bora ili wakue salama na kuondokana na udumavu na matatizo mengine ya afya yanayochangia idadi kubwa ya vifo vya kundi hilo. Aidha, alisema elimu ni lazima iwe kipaumbele kwao ili kuhakikisha watoto na vijana wanaelimika ili kuja kuendeleza nchi zao, na kuwa na ufahamu wa mambo ya jinsi ya kutumia rasilimali zilizopo kuendelea nchi zao.Akizungumzia masuala ya mtangamano wa nchi za Afrika, alisema haujaweka mizizi kwani kuna tofauti kubwa baina ya nchi na nchi na pia vikwazo vya kiuchumi na biashara ni vingi miongoni mwa nchi hizo. Uhusiano wa kiuchumi baina ya nchi na nchi barani Afrika ni mdogo hairidhishi, mfano nchi za Afrika zina ushirikiano kwa asilimia 15 wakati nchi za Asia wenyewe kwa wenyewe wana ushirikiano kwa asilimia 51, Ulaya wao wana asilimia 72 na nchi za Marekani Kusini wao wako asilimia 19, sasa utaona bado tuna safari ndefu ya kuondoa vikwazo baina yetu kwa bara la Afrika, alisema.Hata hivyo, alisema pamoja na yote hayo, lakini pia suala la usawa wa jinsia halina budi kupewa kipaumbele kwani mchango wa jinsia zote katika kukuza uchumi na jamii ni mkubwa, na maendeleo yanategemea ushiriki wa mwanamke na mwanamume hivyo ni vyema vikwazo dhidi ya wanawake vikaondolewa ili kuwa na maendeleo ya kweli.  <topic>: kitaifa 